**dOHODA o mlčanlivosti**

*uzavretá podľa § 269 ods. 2 zákona č. 513/1991 Zb. Obchodného zákonníka v znení neskorších predpisov (ďalej aj ako**„****Dohoda****“)*

*medzi*

|  |  |
| --- | --- |
| Obchodné meno: | **MH Invest, s.r.o.** |
| Sídlo:Office: | Mlynské Nivy 44/A, 821 09 Bratislava, Slovenská republikaTrnavská cesta 100, 821 01 Bratislava, Slovenská republika |
| Údaje o zápise v obchodnom registri: | zapísaná v Obchodnom registri vedenom Mestským súdom Bratislava III, oddiel: Sro, vložka č.: 44056/B |
| Osoba/y oprávnené konať a jej/ich funkcia: | Ing. Adrián Jenčo, LL.M, MBA, konateľ |
| IČO: | 36724530 |
| DIČ: | 2022302931 |
| IČ DPH: | SK2022302931 |

(ďalej aj len ako **„Predávajúci“**)

a

|  |  |
| --- | --- |
| Obchodné meno: | **[•]** |
| Sídlo: | [•] |
| Údaje o zápise v obchodnom registri: | [•] |
| Osoba/y oprávnené konať a jej/ich funkcia: | [•] |
| IČO: | [•] |
| DIČ: | [•] |
| IČ DPH: | [•] |

*Alebo*

Meno a priezvisko:  **[•]**

Rodné priezvisko: [•]

Trvale bytom: [•]

Adresa pre doručovanie: [•]

Dátum narodenia: [•]

Rodné číslo: [•]

 (ďalej aj len ako „**Záujemca**“)

(Predávajúci a Záujemca ďalej spolu aj len ako „**Zmluvné strany**“ alebo každý osobitne „**Zmluvná strana**“)

**ČLÁNOK 1.**

**PREAMBULA**

# Predávajúci je výlučným vlastníkom (1/1) Nehnuteľností, pričom za účelom realizácie Transakcie vyhlásil Verejnú súťaž.

# Záujemca má záujem nadobudnúť Nehnuteľnosti do svojho vlastníctva v zmysle kúpnej zmluvy uzatváranej ako výsledok Verejnej súťaže.

# Predávajúci preto sprístupní Záujemcovi cez VDR na účely vykonania Previerky Nehnuteľností rôzne dokumenty a informácie preukazujúce najmä, nie však výlučne, vlastníctvo Predávajúceho a jeho právnych predchodcov k Nehnuteľnostiam, aktuálny stav Nehnuteľností a ďalšie dôležité informácie týkajúce sa Nehnuteľností.

# Dokumenty a informácie podľa ods. 1.3. tohto článku Dohody však obsahujú aj rôzne Dôverné informácie a Osobné údaje, na ktoré sa vzťahuje ochrana v zmysle príslušných právnych predpisov. Zmluvné strany pritom uznávajú dôležitosť dôvernosti týchto informácií a ochrany Osobných údajov, ako aj potrebu ich zachovania počas celej Verejnej súťaže a po jej skončení.

# Z vyššie uvedeného dôvodu Zmluvné strany uzatvárajú túto Dohodu v znení, ako je uvedené nižšie.

**ČLÁNOK 2.**

**DEFINÍCIE A VÝKLAD**

# Ak v tejto Dohode nie je výslovne stanovené inak, pojmy začínajúce veľkými písmenami majú pre účely tejto Dohody nasledovný význam:

**„Dôverné informácie“** sú všetky informácie alebo údaje bez ohľadu na to či sú označené ako dôverné alebo nie, ktoré nie sú verejne dostupné, a ktoré sa týkajú najmä, nie však výlučne:

a) Nehnuteľností,

b) Predávajúceho, vrátane informácií týkajúcich sa uzatvorených zmlúv Predávajúceho, cien, nákladov a iných finančných informácií, zamestnancov, využívaných počítačových programov, software, a pod.,

c) Právnych predchodcov Predávajúceho, ich zmlúv, cien, nákladov, a ďalšie informácie,

d) Previerky, vrátane akejkoľvek komunikácie, informácií, počítačových programov a software využívaných Predávajúcim v rámci Previerky, a pod.,

d) Transakcie, vrátane akejkoľvek komunikácie, rokovaní a vyjednávaní týkajúcich sa Transakcie, či inak poskytnutých informácií, a/alebo

e) tejto Dohody, jej existencie, obsahu či čohokoľvek iného,

 ktoré sú získané pred alebo po uzatvorení tejto Dohody, či už písomne, elektronicky alebo ústne, a to z VDR v rámci Previerky, z rokovaní alebo na základe rokovaní medzi Zmluvnými stranami ohľadom Transakcie.

# „Dôverné informácie“ zahŕňajú aj všetky poznámky, kópie, analýzy, kompilácie, štúdie a ďalšie dokumenty, pripravené Záujemcom alebo ďalšími osobami, ktoré obsahujú alebo sú odvodené z týchto Dôverných informácií.

# Ak v rámci poskytovania Dôverných informácií budú Záujemcovi sprístupnené aj Osobné údaje podľa GDPR a Zákona o ochrane osobných údajov, tieto sa na účely tejto Dohody tiež považujú za „Dôverné informácie“.

#

**„Nehnuteľnosti“** sú nehnuteľnosti nachádzajúce sa v:

* + - * 1. katastrálnom území: Dražovce,

**„Oprávnené osoby“** znamená zamestnancov alebo akýchkoľvek spolupracovníkov Záujemcu, ktorí sa budú akýmkoľvek spôsobom podieľať alebo zúčastňovať Previerky a Transakcie (vrátane externých poradcov alebo konzultantov alebo iných profesionálnych poradcov Záujemcu) alebo s nimi súvisiacich procesov, vrátane akýchkoľvek subdodávateľov Záujemcu.

**„Osobné údaje“** sú údaje definované v čl. 4 bod 1 GDPR a § 5 ods. 1 ZOOÚ.

**„Previerka“** znamená právny, technický alebo iný audit Nehnuteľností realizovaný Záujemcom v záujme oboznámenia sa s dokumentami a informáciami o Nehnuteľnostiach a ich kontroly za účelom realizácie Transakcie.

**„Transakcia“** znamená nadobudnutie Nehnuteľností do vlastníctva úspešného záujemcu a plnenie ďalších záväzkov v zmysle uzatvorenej zmluvy.

**„VDR“** znamená online úložisko vytvorené Predávajúcim určené na zdieľanie dokumentov a informácií v rámci Previerky (tzv. „*virtual data room*“).

**„Verejná súťaž“** znamená obchodnú verejnú súťaž vyhlásenú Predávajúcim, výsledkom ktorej bude realizácia Transakcie s úspešným záujemcom.

**„ZOOÚ“**  znamená zákon č. 18/2018 Z.z. o ochrane osobných údajov v znení neskorších predpisov.

**„GDPR“** znamená Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov).

**„Trestný zákon“** znamená zákon č. 300/2005 Z.z. Trestný zákon v znení neskorších predpisov.

# Pokiaľ v tejto Dohode nie je výslovne stanovené inak alebo pokiaľ vzhľadom na povahu veci z tejto Dohody nevyplýva niečo iné: (a) všetky nadpisy v tejto Dohode majú len informačný charakter a nemajú žiaden vplyv na výklad Dohody, (b) odkaz na konkrétny článok, odsek alebo prílohu sa bude interpretovať ako odkaz na konkrétny článok, odsek alebo prílohu tejto Dohody; a (c) slovo v jednotnom čísle zahŕňa i množné číslo a naopak.

**ČLÁNOK III.**

**Sprístupňovanie Dôverných informácií**

1. *Povinnosť mlčanlivosti.* Záujemca vyhlasuje, že sa oboznámil so znením Dohody a zaväzuje sa, že bude zachovávať mlčanlivosť ohľadom Dôverných informácii poskytnutých mu v rámci Previerky a Transakcie, a to minimálne v rozsahu ustanovenom v tejto Dohode.
2. Záujemca berie na vedomie, že ako prevádzkovateľ alebo sprostredkovateľ, je povinný zachovávať mlčanlivosť o Osobných údajoch, s ktorými príde do styku podľa ods. 3.1. tohto článku Dohody, priamo v zmysle zákona, a to § 79 ZOOÚ, pričom je povinný zaistiť ich bezpečnosť. Záujemca zároveň berie na vedomie, že porušenie povinnosti mlčanlivosti, týkajúcej sa Osobných údajov, je sankcionovateľné (minimálne) podľa § 104 ZOOÚ, podľa § 247 Trestného zákona *(Poškodenie a zneužitie záznamu na nosiči informácií)* a § 374 Trestného zákona *(Neoprávnené nakladanie s osobnými údajmi)*.
3. *Účel použitia.* Zmluvné strany sa dohodli, že Záujemca môže použiť Dôverné informácie iba na účely Previerky a v rámci realizácie Transakcie a zaväzuje sa neposkytnúť tieto Dôverné informácie iným tretím osobám, okrem prípadov výslovne uvedených v tejto Dohode.
4. *Oprávnené osoby.* Zmluvné strany sa dohodli, že Záujemca je oprávnený poskytnúť Dôverné informácie v nevyhnutnom rozsahu svojim Oprávneným osobám, s ktorými participuje na Previerke a procese Transakcie, a ktoré sú uvedené v **Prílohe č. 1** tejto Dohody alebo doplnené alebo zmenené v súlade s touto Dohodou. Záujemca je zároveň povinný Oprávnené osoby písomne zaviazať zachovávať mlčanlivosť ohľadom Dôverných informácií a Osobných údajov minimálne za rovnakých podmienok, aké sú uvedené v tejto Dohode. To neplatí, ak Oprávneným osobám vyplýva povinnosť mlčanlivosti priamo z príslušných právnych predpisov. Záujemca je zároveň povinný zabezpečiť, že Oprávnené osoby kedykoľvek na základe požiadavky Predávajúceho Predávajúcemu bez zbytočného odkladu svojím vyhlásením potvrdia, že boli oboznámené so záväzkami Záujemcu vyplývajúcimi z tejto Dohody a zaväzujú sa ich rovnako dodržiavať. Oprávnené osoby je Záujemca oprávnený zmeniť alebo doplniť vždy len s predchádzajúcim písomným súhlasom Predávajúceho, avšak bez potreby uzatvorenia dodatku k tejto Dohode. V prípade porušenia záväzku mlčanlivosti Oprávnenými osobami zodpovedá Záujemca rovnako, ako keby tento záväzok porušil on sám.
5. *Výluky z mlčanlivosti.* Povinnosť zachovávať mlčanlivosť o Dôverných informáciách sa nevzťahuje na:
6. informácie, ktoré už sú v deň podpisu tejto Dohody verejne známe, alebo ktoré je možné získať už v deň podpisu tejto Dohody z bežne dostupných informačných prostriedkov (zdrojov);
7. informácie, ktoré sa stanú po podpise tejto Dohody verejne známymi, alebo ktoré možno po tomto dni získať z bežne dostupných informačných prostriedkov (zdrojov);
8. boli písomným súhlasom Predávajúceho oslobodené od obmedzení podľa tejto Dohody;
9. prípady, kedy na základe všeobecne záväzných právnych predpisov alebo na základe povinnosti uloženej postupom podľa všeobecne záväzných právnych predpisov musí Záujemca poskytnúť Dôverné informácie; v takom prípade je však Záujemca povinný bezodkladne informovať Predávajúceho o vzniku jeho povinnosti poskytnúť Dôverné informácie s uvedením ich rozsahu a spolupracovať s Predávajúcim na zabezpečení ochrany týchto Dôverných informácií;
10. použitie Dôverných informácií v prípadoch súdnych, rozhodcovských, správnych alebo iných konaní vedených za účelom uplatňovania alebo obhajovania práv podľa tejto Dohody.
11. *Zákaz rozmnožovania.* Dôverné informácie môžu byť reprodukované, zhrnuté alebo distribuované iba v súvislosti s procesom Previerky a Transakcie, a to iba za podmienok uvedených v tejto Dohode (napr. len schváleným Oprávneným osobám). Záujemca zároveň berie na vedomie, že VDR neumožňuje kopírovanie ani sťahovanie súborov z tohto online úložiska a Záujemca sa preto zaväzuje toto technické obmedzenie rešpektovať.
12. *Bezpečnostné opatrenia.* Záujemca sa zároveň zaväzuje prijať potrebné opatrenia na ochranu Dôverných informácií (organizačné, technické a pod.), minimálne však v rovnakom rozsahu a kvalite ako pri ochrane vlastných dôverných informácií podobnej povahy a dôležitosti, pričom prijaté opatrenie nemôžu byť v menšom rozsahu a kvalite, ako je obvyklé.
13. Záujemca sa najmä, nie však výlučne, zaväzuje uchovávať všetky získané Dôverné informácie spôsobom, ktorý neumožní ich sprístupnenie tretím osobám, tzn.:
14. uchovávať všetky Dôverné informácie uzamknuté na jednom mieste, ak to ich povaha dovoľuje (napr. listiny, CD, DVD a iné nosiče obsahujúce Dôverné informácie), ako aj všetky ich reprodukcie,
15. vykonať technické opatrenia zabraňujúce vstupu tretích osôb do elektronických zariadení (napr. PC) alebo priestorov, na ktorých alebo v ktorých sú Dôverné informácie uložené.
16. *Práva k Dôverným informáciám.* Záujemca berie na vedomie, že poskytnutím Dôverných informácií Predávajúci neprevádza a ani nemá v úmysle previesť majetkové či iné práva k akýmkoľvek predmetom duševného alebo priemyselného vlastníctva, ktoré vyplývajú alebo by mohli vyplynúť z poskytnutých Dôverných informácií, na Záujemcu alebo na jeho Oprávnené osoby.
17. *Trvanie/Ukončenie.* Dohoda sa uzatvára na dobu dosiahnutia účelu Transakcie , ak nedôjde k ukončeniu Dohody skôr na základe písomnej dohody Zmluvných strán. Zmluvné strany sa zároveň dohodli, že záväzok Záujemcu zachovávať mlčanlivosť o Dôverných informáciách ostane zachovaný bez časového obmedzenia. Za týmto účelom ostane zachovaný po ukončení Dohody aj jej článok III. *(Sprístupňovanie Dôverných informácií)* a IV. *(Likvidácia Dôverných informácií)* Dohody. Povinnosť mlčanlivosti o Dôverných informáciách neplatí pre Záujemcu, ktorý sa stane úspešným záujemcom v rámci Verejnej súťaže a nadobudne vlastnícke právo k Nehnuteľnostiam, a to v rozsahu, ktorý bude odôvodnený výkonom jeho vlastníckeho práva k Nehnuteľnostiam a plnením ďalších záväzkov zo zmluvy uzatvorenej s Predávajúcim na základe Verejnej súťaže. Povinnosť mlčanlivosti úspešného záujemcu sa tak naďalej uplatňuje ohľadom údajov o Predávajúcom, jeho právnych predchodcoch, Previerke či Transakcii, ak ich úspešný záujemca nepotrebuje za účelom podľa predchádzajúcej vety.

**ČLÁNOK IV.**

**LiKVIDÁCIA DôVERNÝCH INFORMáCIÍ**

1. Po zrušení Verejnej súťaže, pri porušení akejkoľvek povinnosti Záujemcu podľa tejto Dohody alebo po ukončení Previerky a spoločných obchodných rokovaní Zmluvných strán bez prevodu práv k Nehnuteľnostiam na Záujemcu, Záujemca je povinný zničiť všetky materiály obsahujúce Dôverné informácie a všetky ich kópie, ako aj všetky analýzy, porovnania, poznámky a štúdie pripravené Záujemcom v rozsahu, v ktorom obsahujú, odrážajú alebo vyplývajú z Dôverných informácií získaných Záujemcom v rámci Previerky alebo v súvislosti s Transakciou.
2. Záujemca je v prípadoch podľa ods. 4.1. tohto článku Dohody povinný najmä, nie však výlučne, vymazať všetky Dôverné informácie zo všetkých počítačov, dátových nosičov alebo iných zariadení, ktoré sú schopné uchovávať takéto informácie, a ktoré sú v držbe alebo pod kontrolou Záujemcu. Záujemca je taktiež povinný zabezpečiť, aby všetky Oprávnené osoby, ktorým boli Dôverné informácie sprístupnené, urobili to isté.
3. Záujemca je v prípadoch podľa ods. 4.1. tohto článku Dohody oprávnený ponechať si Dôverné informácie v rozsahu potrebnom na naplnenie požiadaviek všeobecne záväzných právnych predpisov alebo nariadení príslušných orgánov alebo pre účely obrany alebo vedenia sporu vyplývajúceho z tejto Dohody alebo z Transakcie.
4. Záujemca je kedykoľvek na požiadanie Predávajúceho povinný bezodkladne vydať Predávajúcemu písomné potvrdenie podpísané štatutárnym orgánom Záujemcu, ktorým Záujemca potvrdí, že došlo k splneniu povinností Záujemcu podľa tohto článku Dohody, a to aj zo strany Oprávnených osôb, v ktorom Záujemca zároveň uvedie, ktoré Dôverné informácie si ponechal v súlade s ods. 4.3. tohto článku Dohody.
5. Ak Záujemca ako úspešný záujemca v rámci Verejnej súťaže nadobudne vlastnícke právo k Nehnuteľnostiam, Predávajúci odovzdá Záujemcovi všetky Dôverné informácie z VDR týkajúce sa Nehnuteľností, s ktorými Záujemca nakladá ako vlastník v rozsahu podľa čl. III ods. 3.10. tejto Dohody. Podrobnosti o odovzdaní Dôverných informácií podľa predchádzajúcej vety (rozsah, lehota, forma a pod.) ustanoví zmluva alebo iná osobitná dohoda medzi Zmluvných strán.

**ČLÁNOK V.**

**Porušenie povinností ZÁUJEMCU**

1. Ak Záujemca poruší akúkoľvek povinnosť alebo záväzok uvedený v tejto Dohode, Predávajúci má právo:
2. požadovať okamžité zničenie (prípadne vrátenie) všetkých Dôverných informácií podľa čl. IV. tejto Dohody;
3. zabezpečiť si neodkladné opatrenie za účelom zabránenia takého porušenia alebo iným spôsobom vymôcť plnenie povinností v zmysle tejto Dohody; a
4. usilovať sa o akúkoľvek inú nápravu prostriedkami dostupnými v zmysle právnych predpisov alebo v zmysle zásad spravodlivosti.
5. Záujemca je povinný oznámiť Predávajúcemu každú neoprávnenú manipuláciu s Dôvernými informáciami na svojej strane alebo na strane inej osoby ihneď potom, ako túto skutočnosť zistí a zaväzuje sa vyvinúť v spolupráci s Predávajúcim maximálne úsilie na to, aby sa odstránili následky takejto neoprávnenej manipulácie, aby sa zabránilo ďalšej neoprávnenej manipulácii a tiež sa zabezpečili a obnovili všetky opatrenia potrebné na ochranu Dôverných informácií v zmysle tejto Dohody.
6. Záujemca je povinný odstrániť, resp. v maximálnej možnej miere minimalizovať následky porušenia povinností mlčanlivosti, utajenia alebo ochrany Dôverných informácií bez zbytočného odkladu potom, čo sa o porušení dozvedel.
7. Ak Záujemca akýmkoľvek spôsobom poruší niektorú zo svojich povinností podľa tejto Dohody, vznikne Predávajúcemu voči Záujemcovi zároveň nárok na všetky a akékoľvek preukázateľne vzniknuté škody, vrátane ušlého zisku, straty dát, náhrady škôd vzniknutých tretím osobám, a pod.
8. Ak Záujemca poruší svoj záväzok podľa čl. III ods. 3.1., 3.2., 3.3., 3.4. alebo čl. IV ods. 4.1., 4.2., 4.4. Dohody, vzniká Predávajúcemu nárok na zmluvnú pokutu vo výške 5.000,- EUR *(slovom: päťtisíc eur)* za každé jednotlivé porušenie týchto povinností. Dojednaniami o zmluvnej pokute nie je dotknutý nárok Predávajúceho na náhradu škody v celom rozsahu vzniknutej škody.
9. Predávajúci vyzve Záujemcu na zaplatenie zmluvnej pokuty prostredníctvom písomnej výzvy. Zmluvná pokuta je splatná do pätnástich (15) kalendárnych dní odo dňa doručenia písomnej výzvy Záujemcovi. Uhradenie zmluvnej pokuty nezbavuje Záujemcu povinnosti splniť svoje záväzky podľa tejto Dohody.

**ČLÁNOK VI.**

**ROZHODNÉ PRÁVO A RIEŠENIE SPOROV**

* 1. Zmluvné strany sa dohodli, že na vzťahy výslovne neupravené touto Dohodou sa vzťahujú všeobecne záväzné právne predpisy platné a účinné na území Slovenskej republiky, najmä však ustanovenia Obchodného zákonníka a Občianskeho zákonníka.
	2. Zmluvné strany sa dohodli, že spory vyplývajúce z tejto Dohody, spory vyvolané touto Dohodou alebo spory týkajúce sa tejto Dohody, prejedná a rozhodne príslušný súd Slovenskej republiky.

**ČLÁNOK VII.**

**SPOLOČNÉ A Záverečné ustanovenia**

* 1. *Účinnosť Dohody.*Táto Dohoda nadobúda platnosť a účinnosť dňom, keď bola riadne podpísaná Zmluvnými stranami. Zmluvné strany vyhlasujú, že osoby podpisujúce v ich mene túto Dohodu, sú osobami oprávnenými konať v ich mene v tomto rozsahu.
	2. *Zmena Dohody.* Akékoľvek zmeny alebo doplnenia Dohody možno vykonať vo forme písomných a očíslovaných dodatkov, podpísaných obomi Zmluvnými stranami, ak z tejto Dohody nevyplýva inak.
	3. Zmena identifikačných údajov Zmluvných strán zapisovaných do registra, v ktorom sú evidované či zmeny Oprávnených osôb a ich údajov podľa tejto Dohody, sa nebudú považovať za zmeny vyžadujúce si uzavretie dodatku k tejto Dohode. Zmluvná strana je povinná zmeny týchto údajov oznámiť druhej Zmluvnej strane bez zbytočného odkladu písomne, najneskôr však päť (5) dní pred prijatím zmeny alebo do piatich (5) dní po vzniku účinnosti zmeny (napr. registrácia).
	4. *Vzdanie sa práv.* Žiadne vzdanie sa práva podľa akéhokoľvek ustanovenia tejto Dohody nemôže byť účinné, ak nie je urobené v písomnej forme a vyhotovené Zmluvnou stranou vzdávajúcou sa daného práva. Opomenutie riadne požadovať dodržiavanie alebo plnenie tejto Dohody nezakladá vzdanie sa práv Zmluvnej strany v zmysle tejto Dohody.
	5. *Zákaz prevodu a započítania.* Záujemca nie je oprávnený previesť svoje práva a záväzky podľa tejto Dohody ani ich časť na iný subjekt, ani započítať akékoľvek svoje pohľadávky voči pohľadávkam Predávajúceho z tejto Dohody bez predchádzajúceho písomného súhlasu Predávajúceho.
	6. *Informačná povinnosť Predávajúceho.* Informácie o spracúvaní Osobných údajov u Predávajúceho je možné nájsť v *Podmienkach ochrany súkromia* dostupných na adrese Predávajúceho: Trnavská cesta 100, 821 01 Bratislava, Slovenská republika. Uvedené je zároveň splnením informačnej povinnosti Predávajúceho ako prevádzkovateľa vo vzťahu k dotknutým osobám v zmysle článku 13. a 14. GDPR. Záujemca vyhlasuje, že sa so spracúvaním Osobných údajov u Predávajúceho oboznámil, týmto informáciám v celom rozsahu porozumel a zaväzuje sa bez zbytočného odkladu po podpise tejto Dohody oboznámiť dotknuté osoby (najmä svoje Oprávnené osoby, a pod.) s informáciami o spracúvaní ich Osobných údajov u Predávajúceho.
	7. *Oddeliteľnosť.* Zmluvné strany sa dohodli, že ak sa niektoré ustanovenie tejto Dohody stane neplatným alebo neúčinným, táto neplatnosť či neúčinnosť sa nedotýka ostatných ustanovení tejto Dohody. Zmluvné strany sa zaväzujú, že také neplatné alebo neúčinné ustanovenie bude nahradené na základe dohody platným ustanovením so zachovaním rovnakého alebo obdobného zmyslu.
	8. *Vyhotovenia.* Dohoda je vyhotovená v dvoch (2) rovnopisoch rovnakej právnej sily, z ktorých každá zo Zmluvných strán dostane jeden (1) rovnopis.
	9. *Prílohy.* Neoddeliteľnou súčasťou tejto Dohody sú nasledujúce prílohy:

*Príloha č. 1 - Zoznam Oprávnených osôb*

ZMLUVNÉ STRANY POTVRDZUJÚ SVOJIMI PODPISMI, ŽE TÚTO DOHODU NEUZATVÁRAJÚ ZA JEDNOSTRANNE NEVÝHODNÝCH PODMIENOK, ŽE USTANOVENIAM DOHODY POROZUMELI, TIETO VYJADRUJÚ ICH SLOBODNÚ A VÁŽNU VÔĽU A ZAVÄZUJÚ SA ICH DOBROVOĽNE PLNIŤ.

*NASLEDUJE PODPISOVÁ STRANA*

|  |  |
| --- | --- |
| **Za Predávajúceho:**V Bratislave dňa\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**MH Invest, s.r.o.**  Ing. Adrián Jenčo, LL.M, MBA, konateľ | **Za Záujemcu:**V \_\_\_\_\_\_\_\_\_\_\_\_\_\_ dňa\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_[●]\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_[●] |

**PRÍLOHA č. 1** - Zoznam Oprávnených osôb

Zoznam zahŕňa všetky Oprávnené osoby, ktoré majú mať prístup k Dôverným informáciám za Záujemcu:

|  |  |  |  |
| --- | --- | --- | --- |
| **Č.** | **Meno / Obchodné meno** | **Dátum narodenia / IČO** | **Bydlisko / Sídlo** |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |